Broj: 711-I-923-P-152-20/21-02-11

Zagreb, 21. svibnja 2021.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Tatijane Vučetić i Tončice Božić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Josipa Aladrovića, ministra rada, mirovinskog sustava, obitelji i socijalne politike,** na 127. sjednici, održanoj 21. svibnja 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika** **Josipa Aladrovića, ministra rada, mirovinskog sustava, obitelji i socijalne politike, neće se pokrenuti, s obzirom** **da u postupku redovite provjere podataka iz izvješća o imovinskom stanju dužnosnika podnesenih dana 11. svibnja 2017.g., 14. travnja 2019.g., 22. travnja 2019.g., 16. kolovoza 2019.g., 16. kolovoza 2019.g., 20. kolovoza 2020.g., 20. kolovoza 2020.g. i 29. prosinca 2020.g., u dijelu podataka o plaći bračnog druga dužnosnika, nije utvrđen nesklad odnosno nerazmjer između imovine prijavljene u podnesenim izvješćima o imovinskom stanju i stanja imovine dužnosnika kako proizlazi iz podataka pribavljenih od nadležnih tijela.**

Obrazloženje

Povjerenstvo je dana 16. lipnja 2020.g. zaprimilo neanonimnu prijavu podnesenu protiv dužnosnika Josipa Aladrovića, ministra rada, mirovinskog sustava, obitelji i socijalne politike, povodom koje je otvoren predmet broj: P-152/20.

U prijavi se u bitnom navodi kako je u imovinskoj kartici dužnosnika Josipa Aladrovića naveden podatak o plaći bračnog druga u iznosu od 90.000,00 kn godišnje neto, tj. 7.500,00 kn mjesečno te da je to krivi podatak. Naime, supruga ministra Aladrovića je voditeljica objekta Bazen Utrina od 2016. god., što je javni i opće poznati podatak. Prema Pravilniku o organizaciji i sistematizaciji radnih mjesta Ustanove Upravljanje sportskim objektima, koje je Bazen Utrina dio, točan naziv njenog radnog mjesta "Voditelj objekta I", a koeficijent plaće za to mjesto iznosi 3,43. Takva plaća sigurno iznosi preko 10 tisuća kuna, a vrlo vjerojatno i više. Na jednogodišnjoj razini, riječ je o minimalno 120 tisuća kuna neto prihoda bračnog druga, tj. barem 30 tisuća kuna godišnje više nego je upisano u karticu.

Člankom 3. stavkom 1. podstavkom 30. ZSSI-a bilo je propisano je da su ravnatelj i pomoćnici ravnatelja Hrvatskog zavoda za mirovinsko osiguranje dužnosnici u smislu navedenog Zakona. Podstavkom 4. istog članka propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona. Uvidom u Registar dužnosnika utvrđeno je da je dužnosnik Josip Aladrović obnašao dužnost ravnatelja Hrvatskog zavoda za mirovinsko osiguranje u razdoblju od 13. travnja 2017.g. do 18. srpnja 2019.g., zatim od 19. srpnja 2019.g. do 22. srpnja 2020.g. dužnost ministra rada i mirovinskog sustava, te od 23. srpnja 2020.g. dužnost ministra rada, mirovinskog sustava, obitelji i socijalne politike. Stoga je i Josip Aladrović, povodom obnašanja navedenih dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Sukladno članku 39. stavku 4. ZSSI-a, Povjerenstvo je dužno štititi anonimnost neanonimnog podnositelja prijave.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan. Istim člankom stavkom 5. ZSSI-a propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, dok je stavkom 7. propisano da podaci o stečenoj imovini obuhvaćaju, između ostaloga, podatke o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku.

Izvješće o imovinskom stanju dužnosnika se, sukladno članku 8. stavku 9. ZSSI-a, podnosi na obrascu čiji oblik i sadržaj propisuje Povjerenstvo.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 22. ZSSI-a propisano je da provjera podataka iz podnesenih izvješća o imovinskom dužnosnika stanju može prethodna (administrativna) i redovita provjera.

Člankom 24. stavkom 1. ZSSI-a propisano je da redovita provjera podataka predstavlja provjeru podataka iz članka 8. i 9. toga Zakona koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člancima 26. i 27. istog Zakona propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podatka utvrdi nesklad, odnosno nerazmjer između prijavljene imovine iz podnesenog izvješća o imovinskom stanju dužnosnika i stanja imovine dužnosnika kako proizlazi iz podataka pribavljenih od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Ako dužnosnik ne dostavi Povjerenstvu pisano očitovanje u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a i o tome će obavijestiti nadležna državna tijela.

Slijedom navoda iz zaprimljene prijave Povjerenstvo je nad podnesenim izvješćima o imovinskom stanju provelo djelomičnu redovitu provjeru podataka koji se odnose na podatke o visini plaće bračnog druga te prijavljene podatke usporedilo s podacima iz ISPU sustava Porezne uprave.

Uvidom u Registar imovinskih kartica Povjerenstvo je utvrdilo da je dužnosnik Josip Aladrović podnio slijedeća izvješća o imovinskom stanju dužnosnika:

- 11. svibnja 2017.g., povodom stupanja na dužnost

- 14. travnja 2019.g., povodom ispravka podataka

- 22. travnja 2019.g., povodom promjene

- 16. kolovoza 2019.g., povodom prestanka obnašanja dužnosti

- 16. kolovoza 2019.g., povodom stupanja na dužnost

- 20. kolovoza 2020.g., povodom prestanka obnašanja dužnosti

- 20. kolovoza 2020.g., povodom stupanja na dužnost

- 29. prosinca 2020.g., povodom promjene.

U Izvješću od 11. svibnja 2017. prijavljen je neto iznos plaće bračnog druga dužnosnika na godišnjoj razini od 87.000,00 kn, što uvećano za 10% čini 95.700,00 kn. Podaci iz ISPU sustava na 10. travnja 2017. iznose 7.776,12 kn što na godišnjoj razini (kao umnožak navedene plaće x12) iznosi 93.313,44 kn. ISPU podatak za 10. svibnja 2017. iznosi 7.212,49, odnosno 86.549,88 kn godišnje, dok kumulativ ISPU za 2017. iznosi 91.292,28 kn. Slijedom navedenog utvrđeno je kako je razlika između prijavljenih podataka i podataka pribavljenih od nadležnog tijela manja od 10%.

Nadalje, prijavljena plaća bračnog druga u 2018. do 16. kolovoza 2019., prema podacima iz Izvješća o imovinskom stanju dužnosnika podnesenog 11. svibnja 2017., 14. travnja 2019. i 22. travnja 2019., iznosila je 87.000,00 kn, dok je kumulativ ISPU za 2018. iznosio 84.530,61 kn. Dakle, utvrđeno je odstupanje manje od 10%, odnosno nije utvrđena bitna promjena na ovom dijelu imovine zbog koje je dužnosnik bio obvezan podnijeti novo Izvješće, tj. nije nastala obveza podnošenja izvješća s istekom 2018.g., dok su podaci prijavljeni u izvješćima od 14. travnja 2019. i 22. travnja 2019. (povodom druge promjene) u skladu s godišnjom plaćom ostvarenom u prethodnoj godini.

Prijavljena plaća bračnog druga u izvješćima od 16. kolovoza 2019.g. iznosi 90.000,00 kn. Uvidom u ISPU sustav za mjesec srpanj utvrđena je plaća u iznosu od 8.525,19 kn, dok je kumulativ ISPU za 2019. iznosio 92.478,03 kn. Dakle utvrđeno je odstupanje manje od 10%, odnosno nije utvrđena bitna promjena na ovom dijelu imovine povodom koje je dužnosnik bio dužan podnijeti Izvješće. Povjerenstvo dakle zaključuje kako je podatak u izvješćima od 16. kolovoza 2019. (kraj prethodnog i početak novog mandata) u skladu s plaćom ostvarenom u toj godini, dok su ujedno podaci ispravni do kraja 2019.g. te u 2020.g., do 20. kolovoza 2020.g., odnosno nije nastala obveza podnošenja izvješća s istekom 2019.g.

Nadalje, prijavljena plaća bračnog druga dužnosnika u izvješćima od 20. kolovoza 2020. i 29. prosinca 2020. iznosi 7.800,00 kn, odnosno zbrojeno na godišnjoj razini 93.600,00 kn. ISPU kumulativ za 2020. iznosi 91.804,21 kn, dakle utvrđeno odstupanje manje je od 10%. Također, podatak u izvješćima od 20. kolovoza 2020. (kraj prethodnog i početak novog mandata) i u izvješću od 29. prosinca 2020. (povodom druge promjene) su u skladu s plaćom ostvarenom u toj godini, pa shodno tomu Povjerenstvo utvrđuje kako nije nastala obveza podnošenja izvješća s istekom 2020.g.

Nadalje, u postupku redovite provjere podataka iz podnesenih izvješća utvrđeno je da je bračni drug dužnosnika, uz plaću, u 2017., 2018., 2019. i 2020., primao neoporezive primitke. Dio tih primitaka odnosi se na naknadu troškova prijevoza, dar djetetu do 15. g. života prigodne nagrade i novčane nagrade za radne rezultate.

Uz navedene neoporezive primitke, bračni drug dužnosnika je kao neoporezivi primitak 2017. g. primio i potporu zbog neprekinutog bolovanja u iznosu od 3.000,00 kn (šifra 20), u 2018. g. naknadu plaće za vrijeme spriječenosti za rad u iznosu od 5.468,45 kn, u 2019. g. naknadu plaće za vrijeme spriječenosti za rad u iznosu od 5.468,45 kn, a u 2020. g. naknadu plaće za vrijeme spriječenosti za rad u iznosu od 2.713,19 kn. Vezano uz navedeno ističe se kako Povjerenstvo smatra da gore navedeni prihodi bračnog druga, koji ne predstavljaju plaću, ali se primaju u vezi sa radnim odnosom, ne predstavljaju podatak o plaći koji je dužnosnik sukladno važećim rubrikama obrasca bio dužan prijaviti kao dio plaće, odnosno, u odnosu na navedeni prihode nije utvrđeno da bi isti bili osnova za utvrđivanje nesklada odnosno nerazmjera u konkretnom slučaju.

Slijedom navedenog, nije utvrđen nesklad u pogledu primitaka bračnog druga dužnosnika s osnove plaće te drugih prihoda koji se primaju u vezi s radnom odnosom bračnog druga dužnosnika pa je Povjerenstvo donijelo odluku kao u izreci.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Josip Aladrović, elektroničkom dostavom
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana